Ebba Grön

Ebba Grön oli ruotsalainen vuonna 1977 perustettu punk-yhtye. Se oli kotoisin Rågsvedistä Tukholman esikaupungista ja oli Ruotsin suosituimpia punk-yhtyeitä. Ebba Grönin jäseniä olivat Joakim Thåström (laulu, kitara), Gunnar Ljungstedt (rummut, laulu) ja Lennart Eriksson (bassokitara). Myöhemmin yhtyeeseen liittyi Stry Terrarie -taiteilijanimeä käyttänyt kosketinsoittaja Anders Sjöholm.  

Yhtyeen tunnetuikmpia kappaleita ovat ”Staten och Kapitalet”, ”Tittar på TV” sekä ”Mamma Pappa Barn”. 

 Historia. 
 Yhtyeen perustaminen 
Ljungstedt, Thåström ja Eriksson perustivat Ebba Grönin vuonna 1977. Yhtyeen nimi viittaa ruotsalaispoliisien radioliikenteessä käyttämään koodikieleen, jota käytettiin, kun saksalainen terroristi Norbert Kröcher suunnitteli maahanmuuttoasioista vastaavan ministerin Anna-Greta Leijonin kidnappaamista. Koodi ”Ebba röd” eli ”Ebba punainen” käynnisti Kröcherin pidätysoperaation, ja sen päätyttyä annettiin poliisiradiossa ilmoitus ”Ebba grön” – ”Ebba vihreä”.

Yhtyeen ensiesiintyminen tapahtui maaliskuussa 1978 Tukholmassa paikallisella nuorisotalolla. Kuukautta myöhemmin yhtye julkaisi omakustanteisesti debyyttisinglensä ”Antirock”. Yhtye osti kaikki 500 painettua kappaletta itselleen ja jakoi niitä ystävilleen sekä myi niitä keikoilla ja kaduilla. Mistluri-levy-yhtiön edustaja Håkan Lagher näki yhtyeen esiintyvän ja tarjosi sille levytyssopimusta ja ensimmäisen singlen uudelleenjulkaisua. Ebba Grön aloitti intensiivisen kiertuejakson, jonka aikana se julkaisi vielä kaksi singleä.
 Suosion huipulla 
Vuonna 1978 yhtye julkaisi debyyttialbuminsa We’re Only in It for the Drugs. Yhtyeen anarkistiset sanoitukset nähtiin aikanaan provokatiivisina, eikä kaikkia sanoituksia voitu painaa levyn kansiin. Tekstit äidinkielellään kirjoittanut Joakim Thåström ei epäröinyt tuoda vihaisia yhteiskunnallisia näkemyksiään esille niin, että ne varmasti huomattiin mediassa. Vaikka Ebba Grönin musiikki merkittiin aina koko yhtyeen nimiin, ajan myötä kävi yhä selvemmäksi, että Joakim Thåström oli yhtyeen johtaja ja luova moottori. 

Ebba Grön alkoi herättää huomiota myös Ruotsin rajojen ulkopuolella. Suomessa Hilse-lehti haastatteli yhtyettä jo vuonna 1979. Myöhemmin yhtye esiintyi Suomessa, Saapasjalkarock-festivaaleilla Pihtiputaalla vuonna 1982. Lavalle yhtyeen kanssa nousi silloin myös M. A. Numminen, jota yhtyeen jäsenet kertoivat ihailevansa. Vuonna 1980 Ebba Grön julkaisi singlen, josta tuli sen uran tunnetuin kappale: ”Staten och Kapitalet”. Kappaleesta tuli välittömästi radiohitti Ruotsissa, ja seuraavana vuonna ilmestyi Kärlek och Uppror -albumi, joka nousi nopeasti Ruotsissa listaykköseksi. Yhtyeen tarttuvat melodiat ja kapinallinen imago vetosivat sekä punk-yleisöön että laajempaan kuulijakuntaan. Suosionsa huipulla yhtyeestä tehtiin jopa dokumenttielokuva Ebba the Movie, joka julkaistiin vuonna 1982. Kappaleita, kuten ”Staten & kapitalet”, ”Jag titta på TV” ja ”Profit”, kuunneltiin myös Suomessa.
 Yhtyeen hajoaminen 
Kun yhtyeen basisti Eriksson joutui neljäksi kuukaudeksi vankilaan kieltäydyttyään suorittamasta asepalvelusta, se merkitsi Ebba Grönin lopun alkua. Yhtyeen sisällä oli erimielisyyksiä musiikillisesta suunnasta. Mukaan pestattiin koskettimia soittanut Stry, ja yhtyeen tyyli alkoi muuttua kohti uutta aaltoa. Englantilaisen The Clashin innoittamana kokeiltiin jopa reggae-rytmejä. Nämä kokeilut eivät kuitenkaan onnistuneet ratkaisemaan yhtyeen sisäisiä ongelmia ja pelastamaan sen uraa. Helmikuussa 1983 yhtye lähetti jäähyväiskirjeen medialle ja ilmoitti lopettavansa toimintansa.

Thåström ja Ljungstedt jatkoivat uraansa Rymdimperiet-kokoonpanossa, josta kehittyi sittemmin Imperiet, eräs Ruotsin suosituimmista yhtyeistä. 

Vuonna 1995 Ruotsin mediassa kohistiin Ebba Grönin paluusta, ja yhtyeen soittajia kokoontui yhteen yhtä ainutta esiintymistä varten, vaikka laulaja Thåström kieltäytyi osallistumasta. 

Vuonna 2019 yhdysvaltalainen Metallica esitti Ruotsissa konsertoidessaan cover-version Ebba Grönin ”Staten och Kapitalet” -kappaleesta.

 Diskografia 
 Albumit 






 Singlet 
 ”Profit” / ”Ung och sänkt” (1978)
 ”Tyst för fan” / ”Mona tumbas Slim Club” (1979)
 ”Va’ ska du bli?” / ”Häng Gud!” (1979)
 ”Staten & kapitalet” / ”Ung och kåt” (1980)
 ”Scheisse” / ”Tyna bort” (1981)

 Lähteet 
Luokka:Ruotsalaiset punkyhtyeet